**Javni konkurs za izlaganje umjetničkih radova na izložbi "Što je nama naša borba dala”**

**Organizator**: Narodni muzej Crne Gore

**Autorka projekta**: dr Anastazija Miranović

**Rok za slanje idejnih rješenja radova**: 15.april 2021.

**Lokacija**: CGU “Miodrag Dado Đurić”, Cetinje

**Termin održavanja izložbe**: 15.avgust 2021.

Narodni muzej Crne Gore raspisuje konkurs za izložbu **"Što je nama naša borba dala"** i poziva umjetnike iz Crne Gore da se prijave. Izložba se organizuje povodom obilježavanja 80 godina od 13-julskog ustanka i 70 godina od osnivanja Muzeja NOB-a. Tema izložbe "Što je nama naša borba dala" ima direktan povod u antifašističkoj, revolucionarnoj borbi (1941-1945) i obilježavanju njenog 80-godišnjeg jubileja. Istovremeno, konotira i podrazumijeva i sve ostale vidove borbi na opštem i ličnom planu za osvajanje sloboda-izražavanja, djelanja i sl. Umjetnici mogu u konkretnom radu da se udalje od direktne teme, međutim, radovi moraju biti vezani za suštinske vrijednosti pojma borbe/slobode.

**Izložbu "Što je nama naša borba dala” čine 3 segmenta:**

- Umjetnički radovi na zadatu temu iz fundusa Narodnog muzeja Crne Gore (otvaranje 12.jula);

- Namjenski rađeni radovi umjetnika na zadatu temu po pozivu autorke izložbe (otvaranje 1.avgusta);

- Umjetnički radovi odabrani na konkursu (otvaranje 15.avgusta).

Izložba će se realizovati fazno/postupno, segment po segmet, da bi u konačnom činila cjelinu. Prvo će biti izloženi radovi iz fundusa NM, potom radovi umjetnika po pozivu i kao treći segment izložbe - radovi pripadnika mlađe generacije crnogorskih likovnih/vizuelnih umjetnika odabranih na konkursu.

**Propozicije konkursa:**

Pravo učešća na konkursu imaju akademski likovni umjetnici iz Crne Gore starosti do 35 godina. U obzir dolaze sve vrste/tehnike umjetničkih radova koji imaju mogućnost ekspozicije u galerijskom prostoru. Moguće je konkurisati samo sa jednim radom. Umjetnici treba da pošalju fotografije radova ili nacrte, tehničke pojedinosti rada (dimenzije, tehnika, način izlaganja) i umjetnički iskaz/izjavu (statement) u vezi sa radom.

Fotografije radova ili nacrte/skice slati na mail **info@narodnimuzej.me** do **15.aprila 2021. godine**. Stručna komisija Narodnog muzeja Crne Gore ocjenjivaće radove i donijeti odluku koji radovi će biti izloženi na izložbi.

**Kriterijumi za ocjenu radova po konkursu:**

- inventivnost obrade date teme;

- doprinos njenom boljem sagledavanju i kontekstuiranju;

- kvalitet izvedbe rada i njegove tehničko-tehnološke vrijednosti;

- interaktivnost/komunikativnost rada s publikom.

Umjetnici o svom trošku produkuju/realizuju radove, dok Narodni muzej Crne Gore snosi troškove njihovog transporta u Crnoj Gori, postavke, izložbenog prostora, pratećeg kataloga i medijske promocije.